《击梧桐 上元后风雨连朝，春寒特甚》
清代·叶绍本

朔吹喧重幕。谁记是、桂岭宜人偏独。才过烧灯节，乍冷云、凝碧乱筛银竹。

打窗急霰，侵阶急点，断续声寒碎玉。何处、围炉好，恰相对纸帐，梅花官阁。

回忆年时，天街踏雪。茸帽紫裘曾著。一自来南国，探花信、正喜小桃红簇。

忽地东皇爱惜，香梢浑勒住，缃葩锦萼。待新晴、壸山扶屐，同醉醽醁。

作者简介：叶绍本，字仁甫，号筠潭，归安人。嘉庆辛酉进士，改庶吉士，授编修，历官山西布政使，降鸿胪寺卿。有《白鹤山房诗钞》。